Det Økonomiske og Sociale Udvalgs udtalelse om:

- »Kommissionens forslag til Rådets forordning (EF) om ændring af forordning (EØF) nr. 3528/96 om beskyttelse af skovene i Fællesskabet mod luftforurening«, og - »Kommissionens forslag til Rådets forordning (EF) om ændring af forordning (EØF) nr. 2158/92 om beskyttelse af skovene i Fællesskabet mod brande« () (97/C 66/19)

Rådet for Den Europæiske Union besluttede den 11. september 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det Økonomiske og Sociale Udvalg besluttede at overdrage det forberedende arbejde til Seppo Ilmari Kallio som hovedordfører.

Det Økonomiske og Sociale Udvalg vedtog på sin 340. plenarforsamling af 27. og 28. november 1996, mødet den 27. november 1996, enstemmigt følgende udtalelse.

ØSU godkender begge forordningsforslag med forbehold af nedenstående bemærkninger.

1. Indledning

1.1. ØSU fastslår, at det er nødvendigt at videreføre begge forordninger for at nå de tilstræbte mål. Der må navnlig tages hensyn til skovenes lange livscyklus i forbindelse med opnåelsen af målene med forordningen om beskyttelse mod luftforurening.

1.2. ØSU støtter sig i det følgende til sin egen udtalelse fra 1992 om den første forlængelse af forordningerne. Derudover har ØSU kunnet danne sig et aktuelt billede af de europæiske skoves tilstand på grundlag af årlige rapporter om skovenes tilstand i Europa og undersøgelser af resultaterne af forskningen i skovbrande.

1.3. ØSU fastslår,

- at EF-aktionen til beskyttelse af skovene mod luftforurening er i overensstemmelse med EF's landbrugspolitiske mål og ligeledes falder fint i tråd med målene for det femte EF-program for politik og handling i forbindelse med miljøet og bæredygtig udvikling, som blev vedtaget i 1993. Desuden er aktionen væsentlig for EU's overholdelse af sine internationale forpligtelser (Rio-konferencen i 1992),

- at den hjælp, der ydes medlemsstaterne i forbindelse med deres indsats for at beskytte skove mod brande, bliver koncentreret om risikozoner; hér skal EF-samarbejdet om bedre brandbeskyttelsesordninger fremover fremmes gennem en udbygning af informationssystemet. Dette informationssystem har også stor betydning for overvågnings- og forskningsindsatsen.

2. Generelle bemærkninger

2.1. Skove har central betydning for bevarelse af den økologiske ligevægt, især ved deres indflydelse på jordbunden og dens frugtbarhed, vandressourcer, klimaet og dyre- og planteverdenen. Disse beskyttelsesfunktioner, som skove har, er ligeledes en vigtig forudsætning for at kunne opretholde de dyrkede landbrugsarealers frugtbarhed på lang sigt.

2.2. Skovenes økonomiske betydning ligger i produktionen af fornyelige råstoffer samt i skabelsen af arbejdspladser i skovbrugs- og træsektoren. Endvidere nyder andre erhvervssektorer såsom turist- og fritidssektoren godt af skovenes tiltrækningskraft. Ud over den forstmæssige udnyttelse af skove, som foregår, skabes de nødvendige infrastrukturer for disse aktiviteter.

2.3. Skove er en vigtig udviklingsfaktor for EU på grund af deres væsentlige økologiske, økonomiske og sociale funktioner.

2.4. ØSU ser derfor i de europæiske skove ressourcer af strategisk betydning, hvis bevarelse nødvendiggør en integreret strukturpolitik, som ligeledes må ses i sammenhæng med det bidrag, EU må yde for at beskytte økosystemet og sikre en bæredygtig udvikling på verdensplan.

2.5. Der må i EU's politik tages passende hensyn til de europæiske skoves betydning for mennesker og deres miljø, økonomien og landskabet. Desuden må skovbruget gives incitamenter, således at skovene sikres varig beskyttelse og en udvikling, der er tilpasset de lokale forhold.

2.6. ØSU har med tilfredshed noteret sig, at også Europa-Parlamentet siden 1992 har beskæftiget sig intensivt med spørgsmålet om bevarelse og udvikling af skove og skovmæssige ressourcer (studie EUROFOR 1994, initiativsag 1996).

2.7. ØSU noterer sig med tilfredshed det koordinerende arbejde, Den Stående Skovbrugskomité udfører på såvel EU-plan som på verdensplan.

2.8. ØSU bifalder endvidere Kommissionens planer om at nedsætte et rådgivende udvalg for skovbrug.

3. Særlige bemærkninger til EF-aktionen til beskyttelse af skovene mod luftforurening

3.1. ØSU bifalder de rapporter om skovenes tilstand, som FN's økonomiske kommission for Europa (FN/ECE) og Europa-Kommissionen har offentliggjort siden 1992. Det fremgår ganske vist af disse, at trods regionale forbedringer er skaderne på skovene generelt set taget til på europæisk plan.

3.2. Endvidere fastslås det med tilfredshed, at et stigende antal lande deltager i de nationale og transnationale undersøgelser af skovenes tilstand (level I), og at de undersøgelser af kronernes tilstand, der blev gennemført i perioden 1991-1995, er blevet suppleret med undersøgelser af jordbund og kemiske analyser af nåle og blade.

3.3. ØSU ser ligeledes med tilfredshed på oprettelsen af et EF-dækkende net af permanente observationsområder (level II), hvor der gennemføres mere intensive undersøgelser. I lyset af overvågningsresultaterne vil man forsøge at belyse den komplicerede sammenhæng mellem skader på skove og luftforurening.

3.3.1. Det skal nævnes, at de første resultater fra de permanente overvågningsområder først vil foreligge i 1997. For at kunne påvise klare tendenser må man imidlertid undersøge skovenes tilstand i mindst ti år til, eftersom visse undersøgelser kun gennemføres hvert femte eller tiende år.

3.3.2. Der foregår et snævert EU-samarbejde om forarbejdning af information fra den intensive overvågning, harmonisering af målemetoder samt konstant informationsudveksling og -sammenligning med andre forskningscentre på internationalt plan.

3.3.3. Målet for det intensive overvågningsprogram nås bedst, hvis mange lande deltager deri. Derfor bør de allerede aktive lande fortsat støttes og interesserede lande bør tilskyndes til at deltage.

3.4. Af nogle nationale rapporter fremgår det, at skader på skove opstår som følge af en række vidt forskellige faktorer, der indvirker på skove i et kompliceret samspil. Man bør fremover foretage mere indgående analyser af disse biotiske og abiotiske faktorers indvirkning på skovenes vitalitet samt af deres gensidige påvirkning. Man bør derfor efter ØSU's mening sørge for, at der også kan ydes EF-støtte til foranstaltninger vedrørende sådanne skadelige faktorer.

4. Særlige bemærkninger til EF-aktionen til beskyttelse af skovene mod brande

4.1. EF-foranstaltningerne til beskyttelse af skovene mod brande vil kun være hensigtsmæssige, hvis de gennemføres inden for rammerne af en sammenhængende skovbrugspolitik. Denne politik bør på europæisk plan være et led i en udviklingspolitik for landdistrikterne generelt, således som det nævnes i Cork-erklæringen (). Beskyttelsen af skovene mod brande er af stor betydning for den fysiske planlægning.

4.2. Der udtrykkes megen tilfredshed med det informationssystem for skovbrande, der er blevet oprettet på basis af en pilotundersøgelse (), og som for tiden dækker mange provinser i de sydlige medlemsstater, da det forbedrer grundlaget for den hidtidige utilstrækkelige viden om brandårsager.

4.2.1. Det fastslås, at der gennem de sidste 10 år har kunnet konstateres en forbedret effektivitet for medlemsstaternes - og dermed Den Europæiske Unions - foranstaltninger til beskyttelse af skovene mod brande. De afbrændte arealer er faldende, og den enkelte brands gennemsnitsstørrelse samt den tid, der går, inden brandslukningsmidlerne bringes i anvendelse, er faldende. Der er ganske vist grund til bekymring over den markante stigning i antallet af brande. Eftersom over 50 % af brandårsagerne er ukendte, er det nødvendigt at styrke forskningen i brandårsager. Det ville også være på sin plads at analysere socio-økonomiske aspekter såsom jordens udnyttelse, flugten fra landet, turisme osv.

4.3. Det fastslås, at 60 % af de brandtruede områder er privat ejede. Da disse skove af naturbestemte grunde er lidet rentable, især i Sydeuropa, er de EU-medfinansierede, omkostningsintensive foranstaltninger til beskyttelse mod brande i private skove berettigede, da sådanne foranstaltninger ikke ville kunne finansieres på anden måde. Den foreslåede udvidelse af budgetrammen for den forlængede periode er passende.

4.4. Som et supplement til EF-interventionen bør der arbejdes på at få udarbejdet egnede, nationale og regionale planer for skovbrugsforanstaltninger til mindskelse af brandes indvirkning på bestanden af skove.

4.5. ØSU henviser også i denne forbindelse til betydningen af Den Stående Skovbrugskomité og det planlagte rådgivende skovbrugsudvalg i GD VI, der kan fungere som vertikale informationskanaler mellem regioner, medlemsstater og Kommissionen.

Bruxelles, den 27. november 1996.

Tom JENKINS

Formand for Det Økonomiske og Sociale Udvalg

() EFT nr. C 268 af 14. 9. 1996, s. 7-8.

() Europæisk konference om udvikling af landdistrikterne Cork, Irland, 7.-9. november 1996.

() Europa-Kommissionen: Skovbrande i den sydlige del af EU. Pilotprojekt som forberedelse til oprettelsen af EF's informationssystem for brande. Bruxelles 1996.